**Vas Megye 01. számú**

 **Országgyűlési Egyéni Választókerület**

 **Választási Bizottság**

 Szombathely, Kossuth L. u. 1-3.

 **A határozati javaslatot törvényességi**

 **szempontból megvizsgáltam:**

 **(:Dr. Károlyi Ákos:)**

 **jegyző**

**ELŐTERJESZTÉS**

**Szombathely Megyei Jogú Város Közgyűlésének 2022. április 28-ai ülésére**

**Tájékoztató az országgyűlési képviselők 2022. április 3-ai általános választásáról és országos népszavazásról**

Köztársasági Elnök Úr 2022. április 3. napjára kiírta az országgyűlési képviselők 2022. évi általános választását, továbbá négy kérdésben országos népszavazás megtartását. Az országgyűlési képviselők választásáról szóló 2011. évi CCIII. törvény meghatározta a megyékben és a fővárosban az egyéni választókerületek számát, sorszámát, székhelyét és területi beosztását. Ennek értelmében Vas megyében 3 országgyűlési egyéni választókerület működött, ezek közül a Vas 01. számú OEVK székhelye Szombathely, míg területe kiterjedt Balogunyom, Bucsu, Dozmat, Felsőcsatár, Horvátlövő, Nárai, Narda, Pornóapáti, Sé, Szombathely, Torony és Vaskeresztes településekre. A választópolgárok száma Vas megye 01. OEVK területén összesen 68.418 fő volt.

Azt a választópolgárt, aki legkésőbb 2022. január 26. napján a szavazóköri névjegyzékben szerepelt, a Nemzeti Választási Iroda (a továbbiakban: NVI) értesítő megküldésével tájékoztatta a szavazóköri névjegyzékbe vételről. A magyarországi lakcímmel nem rendelkező választópolgárok, ha legkésőbb 2022. március 9. napjáig kérték a központi névjegyzékbe vételüket, őket az NVI felvette a levélben szavazók névjegyzékébe. A levélcsomagot a választási irodán is át lehetett venni, illetve a szavazás napján a választási irodában elhelyezett urnába is be lehetett dobni. Amikor a szavazás napján 19,00 órát követően a választási iroda az urnát felbontotta, megállapította, hogy összesen az urnába 51 db darab levélben leadott szavazatot tartalmazó válaszboríték és 1 db darab boríték nélküli országos népszavazásos szavazólap került leadásra. A választási iroda a levélben leadott szavazatot tartalmazó válaszborítékokat a megszámlálást követően szállítóborítékba zárta, egyidejűleg a leadott válaszborítékok számát az NVI-nek jelentette, majd 2022. április 4. napján a válaszborítékokat és az egy darab boríték nélküli országos népszavazásos szavazólapot tartalmazó szállítóborítékot az NVI részére átadta.

E mellett lehetett szavazni a külképviseleteken, továbbá átjelentkezéssel szavazhattak azok a választópolgárok, akik legkésőbb 2022. március 25. napján 16,00 óráig kérték abba a szavazóköri névjegyzékbe való felvételüket, ahol a szavazás napján tartózkodtak. A szavazóköri névjegyzékkel kapcsolatos kérelmeket az a választási iroda bírálta el, amelynek a szavazóköri névjegyzékén a választópolgár a kérelem benyújtásakor szerepelt. Az NVI hivatalos honlapján található adatok szerint Vas 01. OEVK-t érintően a máshová átjelentkezett választópolgárok száma: 1.476, míg a külképviseletre átjelentkezett választópolgárok száma pedig 381 fő volt.

### A korábbi években az átjelentkezéssel Szombathely város területén szavazó választópolgárok a 040. számú szavazókörben, az ezen szavazókörbe tartozó választópolgárokkal együtt adták le szavazataikat. A választási eljárásról szóló 2013. évi XXXVI. törvény (a továbbiakban: Ve.) 78.§ (3) bekezdésének 2021. július 1. napjától hatályos módosítása lehetővé tette, hogy megyei jogú városban a helyi választási iroda vezetője másik szavazókört is kijelölhet az átjelentkezéssel szavazásra. Már az előző választáson is több intézkedést tett a választási iroda vezetője annak érdekében, hogy a komolyabb sorban állásokat megelőzzék. Az idei évben azonban e lehetőséggel élve – számítva a választáson való nagy számú részvételre - kialakításra került a 100. számú szavazókör, amely kizárólag az átjelentkező választópolgárokat fogadta. E szavazókörben a névjegyzéken szereplő átjelentkezett 1.083 választópolgár közül 1.016 fő jelent meg, ami 93,81%-os arányt jelentett. Mindezek alapján megállapítható, hogy az önálló szavazókör létrehozása indokolt és helyes döntés volt.

E mellett a magyarországi lakcímmel rendelkező választópolgárnak lehetősége volt a központi névjegyzékkel kapcsolatosan is kérelmet benyújtani, és nemzetiségi választópolgárként történő nyilvántartás iránti kérelmet benyújtani. Valamennyi kérelmet be lehetett nyújtani, személyesen, postai úton, illetve a választások hivatalos honlapján keresztül a lakcím szerinti helyi választási irodához. A szavazóköri névjegyzékben szereplő, mozgásában egészségi állapota vagy fogyatékossága, illetve fogva tartása miatt gátolt választópolgár mozgóurna iránti kérelmet nyújthatott be.

A Ve. 102.§ (4) bekezdése lehetővé tette, hogy a szavazatszámláló bizottsági tagok és a jegyzőkönyvvezetők kérelmére a választási iroda annak a szavazókörnek a névjegyzékébe tegye át, amely szavazatszámláló bizottság munkájában a szavazás napján részt vett. Ezzel a lehetőséggel 318 személy élt.

A Ve. 120.§ (1) bekezdése szerint jelöltet ajánlani ajánlóíven lehetett. 2022. február 12. napjától nyílt lehetőség az ajánlóívek átvételére a választási irodán. Minden jelöltnek az ajánlóív iránti igénylésében meg kellett konkrétan jelölnie, hány darab ajánlóívet kér, amit az irodának kellett előállítania sorszámmal ellátva. 8 jelölt részére mindösszesen 1.740 oldal ajánlóív került kinyomtatásra. 2022. február 25. napján 16,00 óra volt az a jogvesztő határidő, amin belül a jelölteket be lehetett jelenteni.

A választási irodának az ajánlásokat le kellett ellenőrizni abból a szempontból, hogy az ajánlás megfelel-e a Ve. 122.§-ában foglalt követelményeknek, azonosítani kellett az ajánló választópolgárt, meg kellett állapítani, rendelkezik-e választójoggal, továbbá meg kellett állapítani, hogy az érvényes ajánlások száma eléri-e a jelöléshez szükséges számot. Tekintettel a törvényi előírásokra, sajnálatosan nagyon sok ajánlást érvénytelenné kellett nyilvánítani.

Az információs önrendelkezési jog keretében minden választópolgár jogosult arra, hogy az NVI által működtetett elektronikus felületen keresztül, vagy az országgyűlési egyéni választókerület választási irodájától (a továbbiakban: OEVI) tájékoztatást kérjen arról, miszerint az egyes országgyűlési egyéni képviselőjelöltekre leadott, és az OEVI által ellenőrzött ajánlások között szerepelnek-e az ő személyes adatai. Az ajánlások leadási határidejének lezártát követően mind az NVI rendszerén, mind az OEVI-knél megnőtt azon választópolgárok száma, akik ezzel a lehetősséggel éltek, és az adataikkal való visszaélésre vonatkozó panasszal éltek, továbbá szorgalmazták, hogy a választási irodák tegyék meg a büntetőjogi lépéseket a visszaélések, így a választás rendje elleni bűncselekmények alapos gyanúja okán. Erre vonatkozóan az NVI is írásban utasította az OEVI vezetőket, tekintettel a büntetőeljárásról szóló 2017. évi XC törvény 376. §(2) bekezdésében foglaltakra, amely szerint „A hatóság tagja és a hivatalos személy, továbbá, ha törvény előírja, a köztestület köteles a hatáskörében tudomására jutott, közvádra üldözendő bűncselekményt feljelenteni.”.

A választási irodán tett személyes bejelentés alapján az OEVI vezetője két alkalommal tett feljelentést a rendőrhatóságnál. E mellett a Választási Bizottság is feljelentést tett az egyik jelölő szervezet által a választási irodára leadott ajánlóívek vonatkozásában.

A Ve. 124.§ (2) bekezdése kimondja, a független jelöltként indulni szándékozó választópolgár, illetve a jelöltet állítani szándékozó jelölő szervezet a rendelkezésére bocsátott összes ajánlóívet köteles átadni a választási irodának a jelölt bejelentésére rendelkezésre álló határidőben (2022. február 25. 16,00 óra), illetve az ajánlásokat nem tartalmazókat 2022. március 26. napján 16.00 óráig. E kötelezettség elmulasztása esetén a jelölt nyilvántartásba vételére illetékes választási bizottság hivatalból eljárva bírságot szab ki. A bírság összege minden be nem nyújtott ajánlóív után 1.000,- Ft.

A Választási Bizottság e jogszabályi rendelkezés alapján 4 esetben szabott ki, mindösszesen 33.000,-Ft összegű bírságot. A bírság, ha azt a kötelezett a jogerőre emelkedéstől számított 15 napon belül nem fizette be, adók módjára behajtható köztartozásnak minősül, amit az NVI megkeresésére az állami adóhatóság hajt be.

A 8 jelölt közül Vas megye 01. számú Országgyűlési Egyéni Választókerület Választási Bizottsága (a továbbiakban: Választási Bizottság) 7 jelöltet vett nyilvántartásba, 1 jelölt nyilvántartásba vételi kérelmét visszautasította. Két jelölt vonatkozásában nyújtottak be jogorvoslati kérelmet a nyilvántartásba vétel ellen, de mindkét esetben a Területi Választási Bizottság a fellebbezést elutasította, így a szavazólapon 7 jelölt szerepelt.

A Választási Bizottság három tagját és kettő póttagját a Ve. 22.§-ában foglaltak szerint Szombathely Megyei Jogú Város Közgyűlése 2022. január 27-ei ülésén választotta meg, akik 2022. január 31. napján Polgármester Úr előtt esküt is tettek, így már akadálytalanul megkezdhette a Választási Bizottság a munkáját. Az alakuló ülésen elnöknek személyemet, elnökhelyettesnek Dr. Bálint Mónikát választotta meg a bizottság. A Ve. 28.§ (1) bekezdésében foglalt lehetőséggel élve 4 jelölő szervezet delegált a Választási Bizottságba tagot folyamatosan. 1 jelölő szervezet vonatkozásában a delegálást vissza kellett utasítani, mert először olyan tagot delegáltak, aki nem felelt meg a jogszabályi előírásoknak, másodszor pedig a jogvesztő határidőt követően került sor a delegálásra. A jogszabályi feltételeknek megfelelő tagok szintén esküt tettek Polgármester Úr előtt, és ezt követően kezdték el munkájukat.

A Választási Bizottság 12 alkalommal ülésezett. A Ve. 44.§ (1) bekezdése értelmében a választási bizottság az ügy érdemében határozatot, az eljárás során felmerült minden egyéb kérdésben jegyzőkönyvbe foglalt döntést hoz. Vas megye 01. számú Választási Bizottsága 35 határozatot és 8 jegyzőkönyvbe foglalt döntést hozott, ebből – a 2018-ban benyújtott 4 kifogással szemben - 16 határozatot a választásra irányadó jogszabály, illetve a választás és a választási eljárás alapelveinek megsértésére hivatkozással benyújtott kifogás tárgyában. A Választási Bizottság ellen a kifogások tárgyában meghozott határozatok ellen 3 esetben nyújtottak be fellebbezést. A Nemzeti Választási Bizottság mindhárom esetben a Választási Bizottság határozatát helyben hagyta.

2022. február 25. napján a Választási Bizottság a Ve. 160.§ (2) bekezdése alapján elvégezte a bejelentett jelöltek sorrendjének sorsolását, és 2022. március 7-én a Ve.162.§ (1) bekezdése értelmében jóváhagyta a szavazólap adattartalmát.

Szombathely Megyei Jogú Város Közgyűlése 2022. február 24-i ülésén választotta meg a Ve. 24.§ (1) bekezdése alapján a szavazatszámláló bizottságok tagjait és póttagjait. A választókerületben jelöltet állító jelölő szervezetek 2022. március 25. napja 16,00 óráig élhettek a Ve. 28.§ (4) bekezdésében biztosított delegálási jogukkal. A szavazatszámláló bizottsági tagok eskütételére és oktatására 2022. március 30. és április 1. napján került sor.

Tekintettel arra, hogy két szavazókörben is meghaladta a választópolgárok száma az 1.500 főt, ezért a választási iroda vezetője az adott szavazóköröket ketté osztotta oly módon, hogy az új szavazókörök szavazóhelyiségét a korábbi ingatlanban alakította ki, ezzel is igyekezett a választópolgároknak minél kisebb kellemetlenséget okozni. E mellett az NVI elnöke által megfogalmazott elvárásoknak eleget téve – elenyésző számú kivételtől eltekintve – a szavazóhelyiségekben megduplázta a szavazófülkék számát annak érdekében, hogy minél gyorsabban lehessen a szavazást lebonyolítani.

Tekintettel arra, hogy április 3. napján közös eljárásban került lebonyolításra az országgyűlési képviselőválasztás és a népszavazás, és erre a pár hónappal előbb hatályba lépett jogszabálymódosítást megelőzően nem volt példa, a szavazás lebonyolításában érdemi módon közreműködő jegyzőkönyvvezetőket alaposan fel kellett készíteni elméletben és gyakorlatban egyaránt. A cél az volt a sokszori gyakorlással, hogy készség szintjén tudják a jegyzőkönyvvezetők mind a szavazás napi eseményeket koordinálni, mind pedig a zárás után a szavazólapok számolását, a szavazóköri eredmény megállapítását végezni.

2022. április 3. napján Szombathelyen 70, míg a Vas 01. OEVK-hoz tartozó többi településen 12 szavazókörben állapították meg a szavazatszámláló bizottságok a szavazóköri eredményt. A választás napján a választási iroda a Szavazatösszesítő Rendszer alkalmazásával hajtotta végre a napközbeni jelentések rögzítését, a rendkívüli események rögzítését, a szavazóköri zárások rögzítését, valamint a szavazóköri jegyzőkönyvek rögzítését.

A választókerületi eredményre azonban 2022. április 9. napjáig kellett várni, hiszen a Választási Bizottság által kijelölt 061. számú szavazókör szavazatszámláló bizottsága számolta meg a saját körzetében leadott szavazatok mellett a külképviseleteken leadott, valamint az átjelentkezéssel szavazó választópolgárok által leadott szavazatokat.

2022. április 9. napján a Választási Bizottság a Ve. 294.§ (2) bekezdése alapján megállapította a 2022. évi országgyűlési képviselő választás egyéni választókerületi eredményét. Vas 01. számú országgyűlési egyéni választókerületben a 68.418 választópolgárból 50.517 választópolgár jelent meg. Az átjelentkezéssel és a külképviseleteken szavazók beérkezett borítékjainak száma 1.762 volt, így összesen 52.279 választópolgár szavazott. Az urnában és a beérkezett borítékokban 52.219 szavazólapot találtak a szavazatszámláló bizottságok, ebből 582 volt az érvénytelen, és 51.637 az érvényes szavazólapok száma. A Választási Bizottság megállapította, hogy a szavazás eredményes volt. Az eredmény ellen jogorvoslati kérelem nem érkezett. A választás eredményeként

* Horváth Éva 467 érvényes szavazatot,
* Dr. Vadon István 2.421 érvényes szavazatot,
* Dr. Hende Csaba 25.792 érvényes szavazatot,
* Dr. Czeglédy Csaba 20.771 érvényes szavazatot,
* Tömböly Tamás 530 érvényes szavazatot,
* Hegedüs Máté 71 érvényes szavazatot,
* Nagy Dávid 1.585 érvényes szavazatot kapott.

A választás eredményes volt. Vas megye 01. számú országgyűlési egyéni választókerületében országgyűlési képviselővé Dr. Hende Csabát választották.

Tájékoztatom a Tisztelt Közgyűlést, hogy a népszavazással kapcsolatos eredmény megállapítása a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 77.§-a értelmében a Nemzeti Választási Bizottság hatáskörébe tartozik.

Elmondható, hogy a választás előkészítése és lebonyolítása megfelelően zajlott. Ehhez azonban szükség volt a Polgármesteri Hivatal, ezen belül különösen a Választási Iroda, a szociális, idősotthoni intézmények, a Büntetés-végrehajtási Intézet, a rendőrség, a Közterület-felügyelet, az önkormányzati intézmények, az önkormányzati tulajdonú gazdasági társaságok, a Szombathelyi Tankerület Központ, a Vas Megyei Szakképző Centrum, a nemzetiségi önkormányzatok által fenntartott intézmények vezetőinek, munkatársainak, a szavazatszámláló bizottság, a Választási Bizottság tagjai együttműködésére és áldozatos munkájára, amiért ezúttal is szeretném köszönetemet kifejezni.

Kérem a Tisztelt Közgyűlést, hogy a fenti tájékoztatómban foglaltakat tudomásul venni szíveskedjék.

**Szombathely, 2022. április „ ”**

 **/: Dr. Hollósy Tamás:/**

 **Vas 01. OEVB elnöke**

**HATÁROZATI JAVASLAT**

**…../2022.(IV.28.) Kgy. számú határozat**

Szombathely Megyei Jogú Város Közgyűlése Vas Megye 01. számú Egyéni Országgyűlési Választási Bizottság Elnökének az országgyűlési képviselők 2022. évi általános választásáról és az országos népszavazásról szóló tájékoztatóját tudomásul veszi.

**Felelős:** Dr. Nemény András polgármester

 Dr. Károlyi Ákos Vas 01. OEVI vezetője

 Dr. Hollósy Tamás Vas 01. OEVB Elnöke

**Határidő:** azonnal